Il-Qorti ordnat lil Transport Malta tħallas  €5,214 f’danni, wara li sabitha responsabbli għal inċident ta’ karozza li nfaqgħalha t-tyre f’ħofra u nqalbet. L-inċident seħħ fit-12 t’Awwissu 2010 fit-triq li mit-telgħa t’Alla u Ommu tagħti għal Triq il-Kosta. Edward Portelli kien qed isuq il-karozza fid-direzzjoni lejn Triq il-Kosta meta seħħ l-inċident u spiċċa f’għalqa. L-assigurazzjoni ta’ Portelli, GasanMamo fittxet lill-Kunsill Lokali tan-Naxxar u lill-Awtorità tat-Trasport għad-danni. It-tnejn qalu li ma kienux responsabbli għall-manutenzjoni tat-triq iżda l-Qorti ddeċidiet li din it-triq taqa’ fir-responsabilità ta’ Transport Malta. Il-Qorti nnutat ukoll mill-provi li tressqu li Portelli ma kienx qed isuq b’veloċità eċċessiva meta seħħ l-inċident u kkonkludiet li Transport Malta hija responsabbli mill-manutenzjoni tat-triq “kif dejjem kienet” u ordnat li tħallas id-danni.